
Займальныя хвілінкі на перапынку
“Здароўезберажэнне па-беларуску”

 Усім добра вядома, што любімым прадметам вучняў у школе з’яўляецца перпынак! І я падумала, чаму б не выкарыстаць перапынак з мэтай развіцця любові і цікавасці да роднай мовы?! Таму кожны чацвер у нашай школе праходзіць “Гульнёвы падворак на перапынку”, падчас якога мы з вучнямі гуляем ў беларускія народныя гульні. Акрамя гэтага, рухавыя перапынкі спрыяюць зберажэнню здароўя школьнікаў. Дзейнасць такога характару была выклікана некалькімі прычынамі: 
1. Вучням неабходна дадатковая матывацыя да вывучэння прадметаў беларуская мова і літаратура.
2. З надыходам эпохі відэагульняў і мабільнай сувязі дзеці ўсё менш увагі ўдзяляюць рэальным зносінам.  А цікава арганізаваныя рухавыя перапынкі дапамагаюць вучням адмовіцца падчас іх ад гульняў у смартфонах. 
Для вучняў якога ўзросту такія перпынкі цікавыя?
Перапынкі я арганізоўваю для 5, 6, 7 класаў, бо ў такім узросце дзеці актыўныя і маюць патрэбу ў пастаянным руху. 
Хачу расказаць пра некаторыя гульні, якія палюбіліся вучням. Гэта вядомыя гульні “Ручаёк”, “Пярсцёнак”, “Фарбы”. Але любімай гульнёй дзяўчат стала гульня “Арэлі”:
Гульня “Арэлі”
Дзеці стаяць у крузе, трымаючыся за рукі, і махаюць імі ўперад-назад.
Гой-да, гой-да,  на арэлі селі,
Гой-да, гой-да, гой-да, песеньку запелі,
Вось так, вось так хутка раскачаліся (тупаюць нагамі, паскараючыся з кожным разам),
Вось так, вось так весела смяяліся.

Хлопцы з вялікім задавальненнем гуляюць у “Паясы”:
Гульня “Паясы”
Двум хлопцам вядучы дае пояс даўжынёй 6 метраў. Яны бяруць пояс за канцы, а вядучы трымае пасярэдзіне. Па знаку вядучага пад музыку ўдзельнікі накручваюць на сябе пояс, а калі дойдуць да сярэдзіны, тут жа пачынаюць раскручвацца. Раскруціўшыся, трэба адной рукой узяць пояс, а другую падняць угору. Перамагае той, хто хутчэй справіцца з заданнем.

А ўсе разам праводзім час за гульней “Мы ўмелыя работнікі…”:
Гульня “Мы ўмелыя работнікі”
Хлопцы і дзяўчаты ўтвараюць круг, водзяць карагод. У сярэдзіну становіцца “майстар” і гаворыць:
Мы ўмелыя работнікі,
Аратыя і плотнікі,
Сена косім, будуем дом…
Што мы робім тапаром?
[bookmark: _GoBack]Удзельнікі гульні павінны адказаць на гэта пытанне жэстамі. Пасля гэтага “майстар” хутка называе другі інструмент. Пытанні “майстра” могуць быць такімі: Што мы робім касой? нажніцамі? іголкай? сярпом? нажом? рубанкам? каромыслам? качаргой? ухватам? і г. д.

	Дзякуй за ўвагу! Гуляйце і вы ў беларускія народныя гульні, гэта задае добры настрой не толькі вучням, але і настаўніку.
